## DOKUMENTI KONSULTATIV

**Për projektligjin “Për disa shtesa dhe ndryshime në Ligjin nr. 79/2017 “Për sportin”, i ndryshuar””**

|  |
| --- |
| Ministria e Arsimit dhe Sportit, në kuadër të procesit të konsultimit të projektligjit **“Për disa shtesa dhe ndryshime në Ligjin nr. 79/2017 “Për sportin”, i ndryshuar””**, mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme.  |

**Kohëzgjatja e konsultimeve:**

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 19.6.2024- 17.7.2024. |

**Si të përgjigjeni:**

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara me anë të regjistrit elektronik në adresën <http://www.konsultimipublik.gov.al>. |

**Kontakti:**

|  |
| --- |
| Nadire Pilavi, Koordinator për konsultimin publik në Ministri: nadire.pilavi@arsimi.gov.al |

**Datat dhe vendet e takimeve publike:**

|  |
| --- |
| E-Konsultimi: në portalin “Regjistri Elektronik për Njoftimet dhe Konsultimet Publike” 20 ditë pune, duke filluar nga data 19.6.2024.  |

**Sfondi i propozimit legjislativ**

|  |
| --- |
| Projektligji që propozohet nga ministria përgjegjëse për sportin ka si qëllim rritjen e efektivitetit të zbatueshmërisë së ligjit nr. 79/2017 “Për sportin”, i ndryshuar, mbështetjen e reformave të ndërmarra në fushën e sportit, zgjerimin e formës së organizimit të organizatave sportive; sigurimin, integrimin dhe gjithëpërfshirjen e veprimtarive sportive olimpike speciale për fëmijët dhe të rriturit me aftësi të kufizuar fizike dhe intelektuale në Republikën e Shqipërisë etj. |

**Propozimet**

|  |
| --- |
| Ky projektligj ka si përparësi dhe efekte të pritshme:• Të paraqesë risi në sistemin sportiv kombëtar duke zgjeruar formën e organizimit të organizatave sportive në përputhje me kuadrin ligjor në fuqi për organizatat jofitimprurëse. Fondacioni ka si objektiv kryesor të zhvillojë dhe të promovojë sportin në veçanti dhe atë për të gjithë me gjithë elementet teknike, funksionale dhe organizative me qëllim realizimin e misionit të veprimtarisë sportive, i cili është shumë i gjerë dhe përfshin dimensionin social, imazhin kombëtar, ekonomik, edukativ e shëndetësor. Për këto arsye theksohet se sporti është veprimtari me interes publik dhe pjesë e rëndësishme e politikave shtetërore në këto fusha.• Projektligji do të mundësojë rregullimin ligjor të “Instruktor i përgatitjes fizike” dhe përfshirjen e tij në ligjin për sportin si një domosdoshmëri në sistemin sportiv kombëtar, i cili deri tani ka qenë i papërcaktuar qartë në ligjin aktual duke sjellë vështirësi në praktikë për identifikimin e saktë të instruktorit të përgatitjes fizike dhe rolit të tij.• Përcaktimin e Komitetit Paralimpik Kombëtar Shqiptar si i vetmi organizëm për personat me aftësi fizike të kufizuar në Republikën e Shqipërisë që do të drejtojë këtë lëvizje në arenën kombëtare dhe atë evropiane, botërore dhe olimpike duke plotësuar standarde ndërkombëtare në këtë fushë.Ky ndryshim do të “disiplinojë” procesin e anëtarësimit në këtë Komitet të federatave sportive të cilat kanë sportistë me aftësi fizike të kufizuar dhe përfaqësimi i tyre do të jetë nën logon e këtij Komiteti.Përcaktimi i Olimpikut Special Shqiptar si një organizatë e pavarur jofitimprurëse, e cila drejton lëvizjen olimpike speciale për personat me aftësi intelektuale të kufizuara në Shqipëri.”• Projektligji propozon përfshirjen jashtë procesit mësimor të shoqatave sportive shkollore dhe universitare në aktivitete sportive të cilat mund të jenë dhe të shumë sporteve duke rritur përfshirjen edhe të disiplinave të tjera sportive, të cilat nuk janë pjesë e kurrikulës shkollore. Gjithashtu një risi në këtë nen është përfshirja në veprimtaritë sportive në sistemin parauniversitar dhe atë të arsimit të lartë të institucioneve shtetërore, si dhe të KOKSH për zhvillimin e projekteve të sportit shkollor dhe universitar. Përmes ndryshimit të nenit përkatës në ligjin në fuqi synohet përcaktimi më i detajuar i detyrave të dy federatave të Sportit shkollor dhe universitar mbi organizimin dhe përfaqësimin e tyre në aktivitete kombëtare dhe ndërkombëtare. • Një përparësi e projektligjit është synimi i një financimi të qëndrueshëm të organizatave sportive në Republikën e Shqipërisë. Nëpërmjet parashikimeve të bëra është synuar vendosja e prioriteteve në ndarjen e fondit grand, si forma kryesore e financimit të sportit nga Buxheti i Shtetit, nëpërmjet kategorizimit në dy grupe të organizatave sportive: në përfitueset e drejtpërdrejta, që janë federatat olimpike, KOKSH, Organizata Antidoping, Komiteti Paralimpik Shqiptar, si dhe Këshilli i Arbitrazhit Sportiv dhe në përfitueset nëpërmjet projekteve, që janë Federatat sportive jo-olimpike, KOKSH dhe fondacioni sportiv. Forma e financimit si dhe transferimi i fondeve buxhetore në banka të nivelit të dytë është një risi në organizimin e sportit në Republikën e Shqipërisë pasi përbën një revolucion në sistemin e financimit në sportin shqiptar. Ky fakt do te rrisë krijimin e mundësive për vetëmenaxhim të organizatave sportive kombëtare, rritjen dhe forcimin e demokracisë së brendshme të organizatave sportive, ndërgjegjësimin dhe disiplinimin në përdorimin e fondeve që ato përfitojnë nga buxheti i shtetit dhe të ardhurat dytësore. |

**Pyetjet**

|  |
| --- |
| Reagimet që priten janë të hapura dhe nuk parashikohet ngritja e pyetjeve specifike, të cilat kërkojnë përgjigje. Pyetje të mundshme mun të jenë: A pajtoheni me qartësinë e informacionit të paraqitur në dokument dhe çfarë do të propozonit shtesë për të përmirësuar cilësinë e tij? Si i vlerësoni përcaktimet në projektligj, mbi kornizën e përgjithshme ligjore në sistemin sportiv?  |